รัฐบาลไทย-ข่าวทำเนียบรัฐบาล-อนุทิน เผย ไทยเตรียมจัดแข่งขัน “โมโต จีพี” เป็นจุดเริ่มต้นการจัดกิจกรรมดึงดูดนักท่องเที่ยวสร้างความมั่นใจหลังวิกฤติโควิด 19
วันพุธที่ 27 เมษายน 2565
อนุทิน เผย ไทยเตรียมจัดแข่งขัน “โมโต จีพี” เป็นจุดเริ่มต้นการจัดกิจกรรมดึงดูดนักท่องเที่ยวสร้างความมั่นใจหลังวิกฤติโควิด 19
รองนายกรัฐมนตรีและรัฐมนตรีว่าการกระทรวงสาธารณสุข เผย ไทยเตรียมเป็นเจ้าภาพจัดการแข่งขันรถจักรยานยนต์ชิงแชมป์โลก โมโต จีพี สนามที่ 18 ระหว่างวันที่ 30 กันยายน - 2 ตุลาคม ปีนี้ เป็นจุดเริ่มต้นการจัดกิจกรรมดึงดูดนักท่องเที่ยว
รองนายกรัฐมนตรีและรัฐมนตรีว่าการกระทรวงสาธารณสุข เผย ไทยเตรียมเป็นเจ้าภาพจัดการแข่งขันรถจักรยานยนต์ชิงแชมป์โลก โมโต จีพี สนามที่18 ระหว่างวันที่ 30 กันยายน - 2 ตุลาคม ปีนี้ เป็นจุดเริ่มต้นการจัดกิจกรรมดึงดูดนักท่องเที่ยว สร้างความมั่นใจหลังวิกฤติโควิด 19 เพื่อสร้างรายได้ให้กับประชาชนและประเทศ โดยมาตรการป้องกันควบคุมโรคให้เป็นไปตามสถานการณ์ และประกาศของ คกก.โรคติดต่อจังหวัด และศบค. ย้ําผู้เดินทางเข้ามาต้องได้รับวัคซีนโควิด 19 อย่างน้อย 3 เข็ม เพื่อความปลอดภัย
วันนี้ (27 เมษายน 2565) ที่สํานักงานปลัดกระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานการประชุมคณะกรรมการอํานวยการจัดการแข่งขันรถจักรยานยนต์ชิงแชมป์โลก รายการ โมโต จีพีประจําปี 2564 -2569 (6 ปี) ครั้งที่ 1/2565 โดยมีนายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา นายโชติ ตราชู ปลัดกระทรวงการท่องเที่ยวและกีฬา นพ.ธงชัย เลิศวิไลรัตนพงศ์ รองปลัดกระทรวงสาธารณสุข ผู้ว่าการการกีฬาแห่งประเทศไทย รองผู้ว่าการการท่องเที่ยวแห่งประเทศไทย ผู้แทนสํานักงานปลัดกระทรวงคมนาคม ตัวแทนสํานักงบประมาณ ผู้แทนสํานักงานตํารวจแห่งชาติ ผู้แทนผู้ว่าราชการจังหวัดบุรีรัมย์ และผู้บริหารสนามช้างอินเตอร์เนชั่นแนลเซอร์กิต ร่วมประชุมทางออนไซต์ และออนไลน์
นายอนุทิน กล่าวว่า ประเทศไทยว่างเว้นการจัดการแข่งขัน รายการ โมโต จีพี เป็นเวลา2 ปีแล้ว จากสถานการณ์การแพร่ระบาดของโรคโควิด 19 ขณะนี้ภาพรวมสถานการณ์มีแนวโน้มที่ดีขึ้น และประชาชนในประเทศได้รับการฉีดวัคซีนแล้วกว่า 80% เข็มกระตุ้นกว่า 36% รวมถึงมีความพร้อมของระบบสาธารณสุขทั้ง สถานพยาบาล ยา เวชภัณฑ์ และบุคลากรการแพทย์ ซึ่งพร้อมเดินหน้าเข้าสู่การเป็นโรคประจําถิ่น รัฐบาลจึงเห็นควรให้มีการจัดการแข่งขันรถจักรยานยนต์ชิงแชมป์โลก รายการ โมโต จีพี ในปีนี้ เป็นจุดเริ่มต้นในการจัดกิจกรรม สร้างความมั่นใจกับประชาชนและนักท่องเที่ยวที่จะตัดสินใจเดินทางมาท่องเที่ยวในประเทศไทย เพื่อเกิดการขับเคลื่อนเศรษฐกิจประเทศอีกครั้ง ซึ่งการจัดการแข่งขันรถจักรยานยนต์ชิงแชมป์โลก รายการ โมโต จีพี ครั้งล่าสุดในปี 2562 มีนักท่องเที่ยวเดินทางเข้ารับชมการแข่งขันกว่า 50,000 คน และเดินทางท่องเที่ยวต่อในประเทศเมื่อจบการแข่งขัน สร้างเงินหมุนเวียนในระบบเศรษฐกิจทั้งจากการเข้าชม และผู้ประกอบการที่เกี่ยวข้อง อาทิ โรงแรมที่พัก ร้านอาหาร ของที่ระลึก ในจังหวัดบุรีรัมย์และจังหวัดในภาคอีสานโดยรอบรวมกว่า 4,000 ล้านบาท
นายอนุทินกล่าวต่อว่า ที่ประชุมเห็นชอบให้มีการจัดการแข่งขันรถจักรยานยนต์ชิงแชมป์โลก รายการ โมโต จีพีประจําปี 2565 ซึ่งเป็นการลงทุนในรูปแบบSport Tourism โดยการกีฬาแห่งประเทศไทยได้ลงนามในสัญญากับบริษัทผู้จัดการแข่งขัน เพื่อเป็นเจ้าภาพจัดการแข่งขันรถจักรยานยนต์ชิงแชมป์โลก รายการ โมโต จีพี ประจําปี 2564 -2569 แล้วเมื่อวันที่ 30 กันยายน 2564 โดยในปีนี้ ประเทศไทยจะเป็นเจ้าภาพสนามที่ 18 มีกําหนดจัดขึ้นระหว่างวันที่ 30 กันยายน ถึง 2 ตุลาคม 2565 ที่สนามช้างอินเตอร์เนชั่นแนลเซอร์กิต จ.บุรีรัมย์
สําหรับมาตรการป้องกันควบคุมโรคโควิด 19 ซึ่งกระทรวงเป็นหน่วยงานหลักในการดูแล ได้ให้ดําเนินงานตามประกาศและข้อกําหนดของคณะกรรมการควบคุมโรคติดต่อจังหวัดบุรีรัมย์ ส่วนมาตรการในการเดินทางเข้าประเทศของผู้เข้าร่วมแข่งขัน ผู้ที่เกี่ยวข้องและนักท่องเที่ยว ให้เป็นไปตามสถานการณ์และประกาศของ ศบค. โดยย้ําให้ผู้ที่เดินทางเข้าประเทศ ต้องได้รับการฉีดวัคซีนโควิด19 แล้วอย่างน้อย 3 เข็ม นอกจากนี้ คณะกรรมการฯ ยังเห็นชอบให้ตั้งคณะอนุกรรมการด้านการรักษาพยาบาลและควบคุมโรคเพื่อสนับสนุนการดําเนินงานให้มีประสิทธิภาพมากยิ่งขึ้น
**************************************27 เมษายน 2565